สสส. ผนึกเครือข่ายงดเหล้า เปิดเวทีออกพรรษาลาเหล้า สรุปบทเรียน 16 ปี ช่วยคนไทย ลด ละ เลิกดื่ม
สสส. ผนึกเครือข่ายงดเหล้า เปิดเวทีออกพรรษาลาเหล้า สรุปบทเรียน 16 ปี งดเหล้าเข้าพรรษา ช่วยคนไทย ลด ละ เลิกดื่มทพ.สุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ (สสส.) กล่าวในงานแถลงข่าวออกพรรษา ภายใต้แนวคิด ออกพรรษาลาเหล้า ปี 2562 ที่ สสส. ร่วมกับสำนักงานเครือข่ายองค์กรงดเหล้า(สคล.) จัดขึ้นว่า 16 ปี ของการดำเนินโครงการรณรงค์งดเหล้าเข้าพรรษา โดยอาศัยความร่วมมือของภาคีเครือข่ายทุกภาคส่วน จนปัจจุบันเกิดความเปลี่ยนแปลงอย่างไม่น่าเชื่อ จากการประเมินผลการรณรงค์ “งดเหล้าเข้าพรรษาปี 2562” โดยศูนย์วิจัยปัญหาสุรา ร่วมกับศูนย์วิจัยเพื่อการพัฒนาสังคมและธุรกิจ (SAB) และ สสส. พบว่า มีผู้ร่วมงดเหล้าเข้าพรรษา ร้อยละ 53.5 กลุ่มที่ลด ละ เลิกดื่ม ส่วนใหญ่ระบุว่าทำให้สุขภาพร่างกายดีขึ้นและสามารถประหยัดค่าใช้จ่ายได้ เฉลี่ยรายละ 1,284 บาท ประมาณการจำนวนเงินโดยรวมที่ประเทศประหยัดได้กว่า เป็น 8,000 ล้านบาท โดยกลุ่มที่ปรับเปลี่ยนพฤติกรรมมี ร้อยละ 5 ตั้งใจจะเลิกดื่มตลอดชีวิต สำหรับเข้าพรรษาปีหน้า ยังคงมีผู้ดื่มเกือบ 2 ใน 3 มีความตั้งใจจะลด ละ เลิกเช่นเดิม นอกจากนี้ ยังพบว่าในเดือนที่มีการรณรงค์งดเหล้าเข้าพรรษา ช่วยลดผู้เสียชีวิตจากทุกสาเหตุลงร้อยละ 9 การเสียชีวิตจากแอลกอฮอล์ลดลงร้อยละ 25 และยังส่งผลให้การดื่มลดลงร้อยละ 10 ด้วย ช่วงเข้าพรรษาสามเดือนนี้ มีข้อดีมากมาย จึงขอสนับสนุนให้ใช้เป็นโอกาสสำคัญในการเปลี่ยนแปลงตนเอง ดูแลครอบครัวและเศรษฐกิจในครอบครัว และขอเชิญชวนให้ทำต่อไป ไม่ใช่เฉพาะช่วงเข้าพรรษา แต่อยากเชิญงดเหล้าตลอดชีวิต